“Amudaryo” va “Sirdaryo” havzalari suv xo‘jaligi birlashmalari xodimlarining mehnatiga haq to‘lash shartlari tizimini takomillashtirish chora-tadbirlari to‘g‘risida

“Amudaryo” va “Sirdaryo” havzalari suv xo‘jaligi birlashmalari xodimlarining mehnatiga haq to‘lash shartlarining huquqiy asoslarini mustahkamlash va ularni moddiy rag‘batlantirish maqsadida Vazirlar Mahkamasi qaror qiladi:
 1. Quyidagilar:
 Qozog‘iston Respublikasi, Qirg‘iziston Respublikasi, O‘zbekiston Respublikasi, Tojikiston Respublikasi va Turkmaniston (keyingi o‘rinlarda tomonlar deb ataladi) o‘rtasidagi “Davlatlararo suv manbalarining suv resurslaridan birgalikda foydalanishni boshqarish va ularni muhofaza qilish sohasidagi hamkorlik haqida” 1992-yil 18-fevraldagi (Olma-Ota shahri) Bitimga asosan “Amudaryo” va “Sirdaryo” havzalari suv xo‘jaligi birlashmalari (keyingi o‘rinlarda “Amudaryo” HSXB va “Sirdaryo” HSXB deb ataladi) Markaziy Osiyo davlatlararo muvofiqlashtiruvchi suv xo‘jaligi komissiyasining ijro etuvchi va idoralararo nazorat organlari hisoblanishi; 
 “Amudaryo” HSXB va “Sirdaryo” HSXB budjet tashkilotlari ekanligi, ularning xizmat ko‘rsatish xarajatlari, xodimlari mehnatiga haq to‘lash va ularni rag‘batlantirish hamda tomonlar hududida joylashgan gidrotexnika inshootlari, gidropostlar va kanallarning ekspluatatsiya xarajatlari ular joylashgan manzildan kelib chiqqan holda, tomonlarning Davlat budjeti mablag‘lari hisobiga qoplanishi belgilanganligi ma’lumot uchun qabul qilinsin.
 2. O‘zbekiston Respublikasi Bandlik va mehnat munosabatlari vazirligi, Suv xo‘jaligi vazirligi va Moliya vazirligining:
 “Amudaryo” havzasi suv xo‘jaligi birlashmasi markaziy apparati xodimlari mehnatiga haq to‘lashning Yagona tarif setkasi bo‘yicha razryadlarini 1-ilovaga muvofiq;
 “Sirdaryo” havzasi suv xo‘jaligi birlashmasi markaziy apparati xodimlari mehnatiga haq to‘lashning Yagona tarif setkasi bo‘yicha razryadlarini 2-ilovaga muvofiq belgilash to‘g‘risidagi takliflariga rozilik berilsin.
 3. O‘zbekiston Respublikasi Moliya vazirligi har yili Davlat budjeti parametrlarida:
 “Amudaryo” HSXB va “Sirdaryo” HSXBning saqlash xarajatlari, shu jumladan ularning xodimlarini ikki oylik lavozim maoshi miqdorida rag‘batlantirish va bir oylik lavozim maoshi miqdorida moddiy yordam ko‘rsatishni;
 “Amudaryo” HSXB va “Sirdaryo” HSXBning markaziy apparati boshqaruv xodimlarining lavozim maoshlariga 20 foiz miqdorida ustama haq belgilanishini inobatga olsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari O‘.I. Barnoyev hamda O‘zbekiston Respublikasi suv xo‘jaligi vaziri Sh.R. Xamrayev zimmasiga yuklansin.